[{"text_idx": "#000001", "text": "Mae Elin Burns yn gweithio fel diplomydd ac arbenigwr masnach yn Karachi, Pacistan, ac yn delio gyda arweinwyr o'r byd busnes a'r byd gwleidyddol yn ddyddiol."}, {"text_idx": "#000002", "text": "Yn rhifyn diweddara'r gyfres Benbaladr ar Radio Cymru, cafodd Alun Thomas y cyfle i holi Elin am ei dyletswyddau a'i hargraffiadau o fyw a gweithio ym Mhacistan."}, {"text_idx": "#000004", "text": "\"Dwi'n Ddirprwy Uwch-gomisiynydd yn Karachi, sef ail ddinas Pacistan, ac yn fy swydd fi sy'n rhedeg swyddfa Llywodraeth Prydain.\""}, {"text_idx": "#000005", "text": "Er mai Islamabad yw prifddinas Pacistan, mae Karachi yn ddinas hynod o bwysig ac un fwyaf poblog y wlad:"}, {"text_idx": "#000006", "text": "\"Dwi wastad yn disgrifio fo fel y gwahaniaeth rhwng Washington ac Efrog Newydd. Yn Pacistan mae gen ti Islamabad sydd yn Brifddinas Weinyddol, a Karachi 'di'r hwb busnes - mae'n ddinas enfawr o dros 20 miliwn o bobl ac yn fwy na lot o wledydd, felly mae 'na hen ddigon i'w wneud."}, {"text_idx": "#000007", "text": "\"Mae'n swydd brysur, a dydi hi ddim yn un naw tan bump pan ti'n gweithio fel diplomydd dramor."}, {"text_idx": "#000009", "text": "\"Ond y rhan fwyaf o'n swydd yw gweithio dros ddiddordebau Prydain ym Mhacistan, ac yn Karachi yn uniongyrchol.\""}, {"text_idx": "#000013", "text": "\"Ar hyn o bryd mae'r farchnad rhwng Pacistan a Phrydain werth rhyw \u00a31.1bn y flwyddyn. Mae 'na bob math o fasnach. Cotwm a thecstilau sy'n cael ei allforio fwyaf o Bacistan, a ni yw marchnad fwya'r wlad o'r Undeb Ewropeaidd ar y foment, ac mae gwasanaethau cyfreithiol hefyd yn bwysig."}, {"text_idx": "#000014", "text": "\"Dwi'n gweithio gyda chwmni Cymreig sy'n ymwneud ag oergelloedd sy'n gweithio ar solar, sy'n amlwg mynd i fod yn ddefnyddiol iawn yn Pacistan.\""}, {"text_idx": "#000015", "text": "Disgrifiad o\u2019r llun, Karachi, dinas fwya' Pacistan a phrif ganoflan masnach y wlad"}, {"text_idx": "#000016", "text": "\"Mae'r sefyllfa wedi dechrau newid. Roedd Karachi tan yn eithaf diweddar yn un o'r dinasoedd mwya' peryg yn y byd, ond dydi o ddim fel yna erbyn hyn."}, {"text_idx": "#000017", "text": "\"Mae 'na ymgyrchoedd diogelwch reit llym wedi bod gan y Llywodraeth sydd wedi trio gwneud pethau yn fwy saff. Yn amlwg mae dal problemau ac mae 'na ardaloedd o'r wlad 'da ni'n argymell i bobl ddim teithio iddynt."}, {"text_idx": "#000019", "text": "\"Un o'r pethau y sylwais i pan symudais yma oedd fy mod i wedi cael gymaint o groeso, a'r peth pwysig i mi oedd fy mod i'n gallu rhoi fy araith gynta' i'r staff yn Karachi yn Urdu."}, {"text_idx": "#000021", "text": "\"Dwi 'di ffeindio bod hynny wedi cael ymateb gwych a dwi'n trio dechrau areithiau yn Urdu nawr, ac ar Ddydd Gw\u0302yl Dewi wnes i fideo yn Urdu a Chymraeg - roeddwn i eisiau dangos bod gan Brydain ddiwylliannau gwahanol.\""}, {"text_idx": "#000022", "text": "Mae Elin yn wreiddiol o Gaerdydd, ac er ei swydd bresennol doedd hi ddim wastad eisiau bod yn ddiplomydd."}, {"text_idx": "#000023", "text": "\"O'n i'n licio ymwneud gyda diwylliannau gwahanol a theithio, ond o'n i'n meddwl byddai ro\u0302l diplomydd yn rhy stuffy a fyswn i ddim yn gallu bod yn fi fy hun. Ond mi o'n i'n anghywir."}, {"text_idx": "#000026", "text": "\"Pan ddaeth y swydd yn Karachi i fyny nes sbi\u0308o arno a meddwl taw nid fi ar bapur fyddai efo'r cymwysterau gorau ar ei chyfer, ond oedd yn edrych mor ddiddorol."}, {"text_idx": "#000028", "text": "Mae Elin wedi bod yn y swydd ers bron i flwyddyn, ond gyda'r cyn-gricedwr Imran Khan wedi ei benodi'n Brif Weinidog ar Bacistan yn ddiweddar, faint o newid mae Elin yn rhagweld sydd ar y ffordd i'r wlad?"}, {"text_idx": "#000029", "text": "\"Mae o'n newid mawr, achos dyma'r tro cyntaf ers sefydlu Pacistan fel gwlad i rywun heblaw'r ddwy brif blaid ennill yr etholiad. Mae 'na deimlad o gyffro drwy'r wlad gyda lot o bobl ifanc yn pleidleisio am y tro cyntaf."}, {"text_idx": "#000030", "text": "\"Mae yna sawl her, ond ein ro\u0302l ni fel llysgenhadon a diplomyddion ydy i weithio efo'r Llywodraeth newydd a'u cynorthwyo nhw mewn meysydd fel addysg ac iechyd, a dwi'n gyfrifol am hybu masnach rhwng y ddwy wlad a hybu'r economi.\""}, {"text_idx": "#000032", "text": "\"Beth wnaeth fy synnu i, yn bennaf achos y ddelwedd sydd gan Bacistan dramor, ydy faint o ferched anhygoel dwi'n cwrdd a\u0302 nhw."}, {"text_idx": "#000033", "text": "\"O'r tu allan i Bacistan, ti'n clywed hanesion am ferched yn cael eu cam-drin, a bod eu ro\u0302l nhw efallai ddim mor bwysig."}, {"text_idx": "#000034", "text": "\"Ond be dwi 'di ffeindio ydy bod yna bob math o ferched yn gwneud gwaith anhygoel, o gyfarwyddwr ffilmiau sydd 'di ennill Oscars, cyfreithwyr, merched sy'n rhedeg banciau mawr a merched sy'n dysgu."}, {"text_idx": "#000035", "text": "\"Mae 'na bob math o ferched anhygoel yn gwneud gwaith arloesol mewn cymdeithas lle dydi ro\u0302l merched ddim mor hawdd, ac mae'n rhoi lot o obaith i mi ar gyfer y dyfodol."}, {"text_idx": "#000042", "text": "Arestio dau wrth ymchwilio i ddiflaniad llanc yn 2002"}, {"text_idx": "#000045", "text": "3 llun: Lluniau pwysicaf Rakie Ayola"}, {"text_idx": "#000048", "text": "Bywyd fel 'yr unig Iddew yn y pentref'"}, {"text_idx": "#000050", "text": "Ifan Phillips a'i bositifrwydd i'r dyfodol"}]